ПРЕДЛОЖЕНИЯ

ЗА ЗАКОНОПРОЕКТИ ЗА ДОПЪЛНЕНИЕ И ИЗМЕНЕНИЕ НА 
ЗАКОНА ЗА УСТРОЙСТВО НА ТЕРИТОРИЯТА (ЗУТ), 
ЗАКОНА ЗА ГЕОДЕЗИЯТА И КАРТОГРАФИЯТА (ЗГК) И 
ЗАКОНА ЗА КАМАРИТЕ НА АРХИТЕКТИТЕ И ИНЖЕНЕРИТЕ В ИНВЕСТИЦИОННОТО ПРОЕКТИРАНЕ (ЗКАИИП)

ОТ УЧАСТНИЦИ В КОНСУЛТАТИВНИЯ СЪВЕТ НА БРАНШОВИТЕ ОРГАНИЗАЦИИ В ОБЛАСТТА НА УСТРОЙСТВЕНОТО ПЛАНИРАНЕ, ИНВЕСТИЦИОННОТО ПРОЕКТИРАНЕ И СТРОИТЕЛСТВОТО
ЗАКОН ЗА ИЗМЕНЕНИЕ И ДОПЪЛНЕНИЕ НА 

ЗАКОНА ЗА УСТРОЙСТВО НА ТЕРИТОРИЯТА
§1. чл. 5 (4) се изменя така: 

„(4) (Доп. - ДВ, бр. 101 от 2015 г.) Кметът на общината (района) назначава общински (районен) експертен съвет по устройство на територията, като задължително се канят представители на Камарата на инженерите в инвестиционното проектиране, на Камарата на архитектите в България, на Съюза на архитектите в България и на Камара на инженерите по геодезия.“
М О Т И В И

Към настоящият момент за по голямата част от територията на Република България е създадена кадастрална карта и кадастрални регистри. Този факт се отразява пряко на дейността на техническите служби към общинската администрация. Инвестиционните проекти, проектите за подробни устройствени планове и др. задължително се изработват върху одобрената кадастрална карта. Това налага в общинските (районните) експертни съвети по устройство на територията да участват специалисти със съответната квалификация. Такива специалисти са  лицата, придобили правоспособност при условията и по реда на Закон за кадастъра и имотния регистър, които членуват в Камара на инженерите по геодезия. Камара на инженерите по геодезия е създадена през 2006 г. със Закон за геодезията и картографията. Наличието на такива специалисти в експертните съвети по устройство на територията ще повиши в значителна степен качеството на работата им. 
§2. чл. 110 (3) – Отпада

Чл. 110. (1) Подробните устройствени планове могат да бъдат:

1. план за регулация и застрояване - ПРЗ (план за регулация на улици и поземлени имоти и за режим на застрояване);

2. план за регулация - ПР (план за регулация на улици и поземлени имоти без режим на застрояване); планът за регулация може да бъде план за улична регулация - ПУР (план за регулация само на улици и на поземлени имоти за обекти на публичната собственост);

3. (изм. - ДВ, бр. 65 от 2003 г.) план за застрояване - ПЗ;

4. работен устройствен план - РУП (план за застрояване и силуетно оформяне);

5. (нова - ДВ, бр. 65 от 2003 г.) парцеларни планове за елементите на техническата инфраструктура извън границите на урбанизираните територии.

(2) (Изм. - ДВ, бр. 65 от 2003 г.) Според устройствените цели и задачи и в зависимост от конкретната необходимост при устройството на определена територия може да се изработва и прилага един от плановете по ал. 1.

(3) С подробните устройствени планове по ал. 1, т. 2 могат да се определят и устройствени зони и територии с устройствен режим и линии на застрояване.

(4) (Изм. - ДВ, бр. 82 от 2012 г., в сила от 26.11.2012 г.) За преструктуриране на жилищни комплекси, на промишлени, курортни, туристически и други селищни образувания се изработва и прилага план за регулация и застрояване. 

М О Т И В И

Определянето на устройствени зони и територии с устройствен режим и линии на застрояване е предмет на плановете по ал. 1, т. 1  - планове за регулация и застрояване и планове за застрояване и не следва тези зони и линии на застрояване да се определят с планове за регулация. 
ЗАКОН ЗА ИЗМЕНЕНИЕ И ДОПЪЛНЕНИЕ НА 
ЗАКОНА ЗА ГЕОДЕЗИЯТА И КАРТОГРАФИЯТА
§1. В чл. 4 (1),  се променя т.2: 

Чл. 4. (1) Специализирани геодезически дейности при устройственото планиране, инвестиционното проектиране и строителството са:

1. инженерно-геодезически дейности за нуждите на инвестиционното проектиране и при строителството и експлоатацията на сгради, мрежи и съоръжения на техническата инфраструктура; 

2. прилагането (трасирането) на устройствени планове; поддържането и прилагането трасирането на подробни устройствени планове -  планове за регулация, планове за улична регулация и парцеларни планове;
3. създаването и поддържането на местни нивелачни мрежи и нивелационни планове;

4. създаването и поддържането на нивелетни планове и на планове за вертикално планиране;

5. геодезически дейности при изследване на свлачища и деформации на сгради и съоръжения.

§2. чл.36 (2), изречение трето се заличава 
Чл. 36. (1) Камарата на инженерите по геодезия е юридическо лице със седалище София.

(2) Камарата на инженерите по геодезия осъществява дейността си на територията на страната чрез областни структури - колегии. Областните колегии не са юридически лица. Членството в тях е по постоянен адрес на лицата. Структурата, мандатът, функциите, правомощията и бюджетът на областните колегии се уреждат в устава на камарата.
М О Т И В И

Към ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА ГЕОДЕЗИЯТА И КАРТОГРАФИЯТА
За чл.4(1)

Предложението за изменение и допълнение на чл. 4 (1),  от ЗГК със допълване на  т.2 цели да отстрани пропуск в действащата нормативна уредба при определяне на видовете геодезически дейности. Поддържането и трасирането на планове за регулация, планове за улична регулация и парцеларни планове представляват специализирани геодезически дейности при устройственото планиране и инвестиционното проектиране, свързани с упражняване на регулираните професии „Инженер в геодезията, картографията и кадастъра“ и „Инженер в инвестиционното проектиране“ от проектанти, получили правоспособност при условията и по реда на ЗКАИИП.

За чл.36(2)

Членуването по постоянен адрес на членовете на КИГ е практически проблем, който създава трудности при формирането на областните колегии на КИГ, тъй като в действителност много колеги не живеят и работят по постоянния си адрес. Това е въпрос, който засяга само и единствено организацията на работа на КИГ, обсъждан е на Общо събрание и има решение в този смисъл. Отпадането ще допринесе за по-добра структура и работа на Камарата в защита на професионалните интереси на членовете й. От друга страна, няма и необходимост от такова нормативно изискване за членство по постоянен адрес. При упражняването на други професии – напр. професията „адвокат“ по Закона за адвокатурата също не е дефинирано изискване за членство в Адвокатска колегия по постоянен адрес. Всеки адвокат е свободен да избира с членство в коя Адвокатска колегия на територията на държавата желае да придобие права като адвокат.
ЗАКОН ЗА ИЗМЕНЕНИЕ И ДОПЪЛНЕНИЕ НА 
ЗАКОНА ЗА КАМАРИТЕ НА АРХИТЕКТИТЕ И ИНЖЕНЕРИТЕ В ИНВЕСТИЦИОННОТО ПРОЕКТИРАНЕ
§1. В чл.7(3) т.1 се създава нова буква г: 
Чл. 7.

(3) Проектантите с ограничена проектантска правоспособност, вписани в регистъра на съответната камара, в съответствие с придобитата професионална квалификация могат да предоставят следните проектантски услуги:

1. в устройственото планиране:

а) архитектите и урбанистите - изработване на проекти на подробни устройствени планове в обхват до един квартал в урбанизираните територии и до 3 ха - извън урбанизираните територии;

б) ландшафтните архитекти - изработване на проекти на подробни устройствени планове за озеленени площи, паркове и градини в обхват до един квартал в урбанизираните територии и площ до 3 ха - в извън урбанизираните територии, както и на план-схеми по част "Паркоустройство" към подробните устройствени планове в обхват до три квартала в урбанизираните територии и площ до 3 ха - в извън урбанизираните територии;

в) инженерите - изработване на елементите на техническата инфраструктура на проекти на подробни устройствени планове в обхват до един квартал в урбанизираните територии и площ до 3 ха - в извън урбанизираните територии;


г) инженерите по геодезия - изработване на планове по чл. 110 ал. 1, точка 2 и 5 от ЗУТ в обхват до един квартал в урбанизираните територии, до 3 ха. извън урбанизираните територии и до 3 ха за площадкови обекти извън урбанизирани територии и с дължина до 1000 м. за линейни обекти извън урбанизираните територии.
§2. В чл.7 (7) се изменя и придобива вида  
(7) Проектантите с пълна проектантска правоспособност, вписани в регистъра на съответната камара, в съответствие с придобитата професионална квалификация могат да предоставят проектантски услуги в областта на устройственото планиране и инвестиционното проектиране без ограничения по вид и размер, да договарят участие в инженеринг на строежи и да упражняват контрол по изпълнението на проектите им. Ландшафтните архитекти с пълна проектантска правоспособност могат да предоставят проектантски услуги само за изработване на проекти на устройствени планове и инвестиционни проекти за паркове, градини, озеленени площи, градински и паркови елементи, както и на инвестиционни проекти по част "Паркоустройство" за строежи от всички категории. Урбанистите с пълна проектантска правоспособност могат да предоставят проектантски услуги само в устройственото планиране. 
§3. В чл.7 се създава нова алинея 8а  
(8а) Проектантите с пълна проектантска правоспособност, вписани в регистъра на съответната камара, в съответствие с придобитата професионална квалификация, предоставят проектантски услуги в областта на устройственото планиране за изработването на планове по чл.110 ал. 2 в мултидисциплинарни екипи, като ръководители на  екипите  могат да са както следва:
1. Архитектите и урбанистите с пълна проектантска правоспособност.

2. Ландшафните архитекти с пълна  проектантска правоспособност на устройствени планове за паркове, градини и озеленени площи.

3. Инженери по геодезия с  пълна  проектантска правоспособност за планове по чл. 110 ал.1 точка 2 и точка 5 без планове по чл. 16 от ЗУТ. 
М О Т И В И

Към ЗАКОН ЗА ИЗМЕНЕНИЕ И ДОПЪЛНЕНИЕ НА ЗАКОНА ЗА КАМАРИТЕ НА АРХИТЕКТИТЕ И ИНЖЕНЕРИТЕ В ИНВЕСТИЦИОННОТО ПРОЕКТИРАНЕ
Целта на предлаганите допълнения е да се внесе яснота и се конкретизират дейностите, които могат да извършват различните специалности при изработване на видовете подробни устройствени планове и инвестиционни проекти в съответствие с придобитата професионална квалификация.  

Да се отстрани пропуска,  проектантите с ограничена проектантска правоспособност, специалност „Геодезия“ да изработват  подробни устройствени планове с предложените ограничения. Предложеното изменение е съобразено със спецификата, обема и съдържанието на видовете подробни устройствени планове така, както са определени в чл. 110, ал.1 от Закона за устройство на територията.  
Съгласували:
1.  За Камара на архитектите в България (КАБ)

арх. Владимир Милков, председател на УС на КАБ……………………………………………………..

2. За Камара на инженерите в инвестиционното проектиране (КИИП)

инж. Марин Гергов, председател на УС на КИИП……………………………………………………..

3. За Камара на строителите в България (КСБ)

инж. Илиян Терзиев, председател на УС на КСБ……………………………………………………..
4. За Камара на инженерите по геодезия (КИГ)

инж. Златан Златанов, председател на УС на КИГ……………………………………………………..
5. За Съюз на архитектите в България (САБ)

арх. Петър Диков, председател на УС на САБ……………………………………………………..
6. За Българска асоциация на архитектите и инженерите консултанти (БААИК)

инж. Цветко Тужаров, председател на УС на БААИК……………………………………………………..
7. За Национална асоциация на строителите предприемачи (НАСП)

инж. Георги Шопов, председател на УС на НАСП……………………………………………………..

